ΠΑΡΑΡΤΗΜΑ VIII

Αγροτική ανάπτυξη (μνημονεύεται στο άρθρο 34 του Πρωτοκόλλου)

ΤΜΗΜΑ I

ΠΡΟΣΘΕΤΑ ΠΡΟΣΩΡΙΝΑ ΜΕΤΡΑ ΑΓΡΟΤΙΚΗΣ ΑΝΑΠΤΥΞΗΣ ΓΙΑ ΤΗ ΒΟΥΛΓΑΡΙΑ ΚΑΙ ΤΗ ΡΟΥΜΑΝΙΑ

Α. Στήριξη των εκμεταλλεύσεων ημιεπιβίωσης που τελούν υπό αναδιάρθωση

(1) Η στήριξη των εκμεταλλεύσεων ημιεπιβίωσης που τελούν υπό αναδιάρθωση συμβάλλει στην επίτευξη των εξής στόχων:

α) στην απάλυνση των προβλημάτων μετάβασης των αγροτικών περιοχών καθώς ο γεωργικός τομέας και η αγροτική οικονομία της Βουλγαρίας και της Ρουμανίας εκτίθενται στην ανταγωνιστική πίεση της ενιαίας αγοράς,

β) στη διευκόλυνση και την ενθάρρυνση της αναδιάρθρωσης των εκμεταλλεύσεων που δεν είναι ακόμη οικονομικά βιώσιμες.

Για τους σκοπούς του παρόντος Παραρτήματος, ως "εκμεταλλεύσεις ημιεπιβίωσης" νοούνται οι εκμεταλλεύσεις οι οποίες παράγουν κυρίως για ιδία κατανάλωση, αλλά διαθέτουν επίσης στην αγορά μέρος της παραγωγής τους.

(2) Για να λάβει τη στήριξη αυτήν, ο γεωργός πρέπει να υποβάλλει επιχειρηματικό πρόγραμμα το οποίο:

α) αποδεικνύει τη μελλοντική οικονομική βιωσιμότητα της εκμετάλλευσης,

β) περιέχει αναλυτικό κατάλογο των απαιτούμενων επενδύσεων,

γ) περιγράφει συγκεκριμένα στάδια και στόχους.

(3) Η τήρηση του επιχειρηματικού προγράμματος του σημείου 2 επανεξετάζεται μετά από τρία χρόνια. Εάν, κατά τη διενέργεια της τριετούς επανεξέτασης δεν έχουν επιτευχθεί οι ενδιάμεσοι στόχοι του προγράμματος, δεν χορηγείται περαιτέρω στήριξη αλλά δεν υπάρχει απαίτηση, βασιζόμενη σε αυτό το αιτιολογικό, για την αποπληρωμή ποσών τα οποία έχουν ήδη εισπραχθεί.

(4) Η στήριξη καταβάλλεται ετησίως υπό μορφήν κατ' αποκοπήν ενίσχυσης μέχρι του ανωτάτου επιλέξιμου ποσού που ορίζεται στο Τμήμα Ι Ζ και για περίοδο που δεν υπερβαίνει τα πέντε έτη.

Β. Ομάδες παραγωγών

(1) Χορηγείται κατ' αποκοπήν ενίσχυση για να διευκολυνθεί η σύσταση και η διοικητική λειτουργία ομάδων παραγωγών οι οποίες έχουν ως στόχο:

α) την προσαρμογή της παραγωγής και των αποδόσεων των παραγωγών που είναι μέλη των ομάδων αυτών όσον αφορά τις απαιτήσεις της αγοράς,

β) την από κοινού διάθεση προϊόντων στην αγορά, συμπεριλαμβανομένης της προετοιμασίας προς πώληση, της κεντρικής οργάνωσης των πωλήσεων και της διάθεσης της παραγωγής στους διάφορους τομείς εμπορίας και

γ) τη θέσπιση κοινών κανόνων για τις πληροφορίες σχετικά με την παραγωγή, με ιδιαίτερη έμφαση στη συγκομιδή και τη διαθεσιμότητά της.

(2) Η στήριξη χορηγείται μόνον σε ομάδες παραγωγών οι οποίες αναγνωρίζονται επίσημα από τις αρμόδιες αρχές της Βουλγαρίας ή της Ρουμανίας, μεταξύ της ημερομηνίας προσχώρησης και της 31ης Δεκεμβρίου 2009 βάσει είτε του εθνικού είτε του κοινοτικού δικαίου.

(3) Η στήριξη χορηγείται σε ετήσιες δόσεις για τα πέντε πρώτα έτη που ακολουθούν την ημερομηνία κατά την οποία αναγνωρίζεται η ομάδα παραγωγών. Η στήριξη υπολογίζεται βάσει της παραγωγής που διαθέτει ετησίως στην αγορά η ομάδα, και δεν υπερβαίνει:

α) το 5 %, 5 %, 4 %, 3 % και 2 % της αξίας της παραγωγής που διατίθεται στην αγορά μέχρις ανωτάτου ορίου 1000000 EUR κατά το πρώτο, το δεύτερο, το τρίτο, το τέταρτο και το πέμπτο έτος, αντίστοιχα, και

β) το 2,5 %, 2,5 %, 2,0 %, 1,5 % και 1,5 % της αξίας της παραγωγής που διατίθεται στην αγορά άνω του 1000000 EUR κατά το πρώτο, το δεύτερο, το τρίτο, το τέταρτο και το πέμπτο έτος, αντίστοιχα.

Οπωσδήποτε, η στήριξη δεν υπερβαίνει τα μέγιστα επιλέξιμα ποσά του Τμήματος Ι Ζ.

Γ. Μέτρα τύπου Leader+

(1) Είναι δυνατόν να χορηγείται στήριξη για μέτρα που σχετίζονται με την απόκτηση δεξιοτήτων για την προετοιμασία αγροτικών κοινοτήτων να εκπονούν και να εφαρμόζουν τοπικές στρατηγικές αγροτικής ανάπτυξης.

Τα μέτρα αυτά μπορούν να περιλαμβάνουν, μεταξύ άλλων:

α) τεχνική στήριξη για μελέτες επί τόπου, και "ακτινοσκόπηση" της περιοχής, λαμβάνοντας υπόψη τις επιθυμίες του ενδιαφερόμενου πληθυσμού,

β) ενημέρωση και κατάρτιση του πληθυσμού για να ενθαρρύνεται η ενεργός συμμετοχή του στην αναπτυξιακή διαδικασία,

γ) δημιουργία αντιπροσωπευτικών εταιρικών σχέσεων τοπικής ανάπτυξης,

δ) σχεδιασμός στρατηγικών ολοκληρωμένης ανάπτυξης,

ε) χρηματοδότηση της έρευνας και προετοιμασία των αιτήσεων στήριξης.

(2) Είναι δυνατόν να χορηγείται στήριξη για τη θέσπιση ολοκληρωμένων πιλοτικών εδαφικών αναπτυξιακών στρατηγικών, οι οποίες καταρτίζονται από ομάδες τοπικής δράσης σύμφωνα με τις αρχές που καθορίζονται στα σημεία 12, 14 και 36 της Ανακοίνωσης της Επιτροπής προς τα κράτη μέλη, της 14ης Απριλίου 2000, με την οποία καθορίζονται οι γενικές κατευθύνσεις για την κοινοτική πρωτοβουλία όσον αφορά την αγροτική ανάπτυξη (Leader+) [1]. Η στήριξη αυτή παρέχεται μόνον σε περιοχές στις οποίες υπάρχει ήδη επαρκής διοικητική δυνατότητα και πείρα σε προσεγγίσεις τοπικής αγροτικής ανάπτυξης.

(3) Οι ομάδες τοπικής δράσης του σημείου 2 μπορούν να είναι επιλέξιμες για συμμετοχή σε δράσεις διαπεριφερειακής και διακρατικής συνεργασίας σύμφωνα με τις αρχές που καθορίζονται στα σημεία 15 έως 18 της ανακοίνωσης της Επιτροπής που μνημονεύεται στο σημείο 2.

(4) Η Βουλγαρία και η Ρουμανία και οι ομάδες τοπικής δράσης έχουν πρόσβαση στο Παρατηρητήριο των αγροτικών περιοχών που προβλέπεται στο σημείο 23 της ανακοίνωσης της Επιτροπής που μνημονεύεται στο σημείο 2.

Δ. Παροχή συμβουλευτικών υπηρεσιών και υπηρεσιών γεωργικών εφαρμογών στις εκμεταλλεύσεις

Χορηγείται στήριξη για την παροχή συμβουλευτικών υπηρεσιών και υπηρεσιών γεωργικών εφαρμογών στις εκμεταλλεύσεις.

Ε. Συμπληρώματα των άμεσων πληρωμών

(1) Είναι δυνατόν να χορηγείται στήριξη σε γεωργούς επιλέξιμους για συμπληρωματικές εθνικές άμεσες πληρωμές ή ενισχύσεις σύμφωνα με το άρθρο 143γ του κανονισμού (ΕΚ) αριθ. 1782/2003 [2].

(2) Η στήριξη που χορηγείται σε έναν γεωργό για τα έτη 2007, 2008 και 2009 δεν υπερβαίνει τη διαφορά μεταξύ:

α) του επιπέδου των άμεσων πληρωμών που ισχύουν στη Βουλγαρία ή τη Ρουμανία για το συγκεκριμένο έτος σύμφωνα με το άρθρο 143α του κανονισμού (ΕΚ) 1782/2003, και

β) του 40 % του επιπέδου των άμεσων πληρωμών που εφαρμόζεται στην Κοινότητα με τη σύνθεσή της στις 30 Απριλίου 2004 στο συγκεκριμένο έτος.

(3) Η συμβολή της Κοινότητας στη στήριξη που χορηγείται στο πλαίσιο του παρόντος υποτμήματος Ε στη Βουλγαρία ή στη Ρουμανία για καθένα από τα έτη 2007, 2008 και 2009 δεν υπερβαίνει το 20 % του αντίστοιχου ετήσιου κονδυλίου. Εντούτοις, η Βουλγαρία ή η Ρουμανία μπορεί να αντικαταστήσει το ετήσιο αυτό ποσοστό του 20 % με τα ακόλουθα ποσοστά: 25 % για το 2007, 20 % για το 2008 και 15 % για το 2009.

(4) Η στήριξη που χορηγείται σε έναν γεωργό στο πλαίσιο του παρόντος υποτμήματος Ε καταλογίζεται ως συμπληρωματική εθνική άμεση πληρωμή ή ενίσχυση, ανάλογα με την περίπτωση, για τον σκοπό της εφαρμογής των ανώτατων επιπέδων που ορίζονται στο άρθρο 143γ, παράγραφος 2α, του κανονισμού (ΕΚ) αριθ. 1782/2003.

ΣΤ. Τεχνική βοήθεια

(1) Είναι δυνατόν να χορηγείται στήριξη για μέτρα προετοιμασίας, παρακολούθησης, αξιολόγησης και ελέγχου, τα οποία απαιτούνται για την εφαρμογή των εγγράφων προγραμματισμού αγροτικής ανάπτυξης.

(2) Τα μέτρα του σημείου 1 περιλαμβάνουν, μεταξύ άλλων:

α) μελέτες,

β) μέτρα τεχνικής βοήθειας, ανταλλαγή εμπειριών και πληροφοριών με εταίρους, δικαιούχους και το ευρύ κοινό,

γ) εγκατάσταση, λειτουργία και διασύνδεση ηλεκτρονικών συστημάτων για τη διαχείριση, την παρακολούθηση και την αξιολόγηση,

δ) βελτιώσεις των μεθόδων αξιολόγησης και ανταλλαγή πληροφοριών για τις βέλτιστες πρακτικές στον τομέα αυτόν.

Ζ. Πίνακας ποσών για τα πρόσθετα προσωρινά μέτρα αγροτικής ανάπτυξης για τη Βουλγαρία και τη Ρουμανία

Μέτρο | EUR | |

Εκμεταλλεύσεις ημιεπιβίωσης | 1000 | ανά εκμετάλλευση/ετησίως |

Ομάδες παραγωγών | 100000 | Για το πρώτο έτος |

| 100000 | Για το δεύτερο έτος |

| 80000 | Για το τρίτο έτος |

| 60000 | Για το τέταρτο έτος |

| 50000 | Για το πέμπτο έτος |

ΤΜΗΜΑ II

ΕΙΔΙΚΕΣ ΔΙΑΤΑΞΕΙΣ ΣΧΕΤΙΚΑ ΜΕ ΤΗ ΣΤΗΡΙΞΗ ΤΩΝ ΕΠΕΝΔΥΣΕΩΝ ΓΙΑ ΤΗ ΒΟΥΛΓΑΡΙΑ ΚΑΙ ΡΟΥΜΑΝΙΑ

(1) Παρέχεται στήριξη των επενδύσεων σε γεωργικές εκμεταλλεύσεις στο πλαίσιο των ισχυόντων κατά την ημερομηνία της προσχώρησης κανονισμών περί αγροτικής ανάπτυξης, σε γεωργικές εκμεταλλεύσεις των οποίων μπορεί να αποδειχθεί η οικονομική βιωσιμότητα στο τέλος της υλοποίησης της επένδυσης.

(2) Το συνολικό ποσό της στήριξης για επενδύσεις σε γεωργικές εκμεταλλεύσεις, εκφραζόμενο ως ποσοστό του όγκου των επιλέξιμων επενδύσεων περιορίζεται είτε στο 50 % κατ' ανώτατο όριο και, σε λιγότερο ευνοημένες περιοχές, στο 60 %, είτε στα ποσοστά που ορίζονται στον οικείο ισχύοντα κατά την ημερομηνία της προσχώρησης κανονισμό περί αγροτικής ανάπτυξης, εάν το ποσό αυτό είναι μεγαλύτερο. Όταν οι επενδύσεις αναλαμβάνονται από νέους γεωργούς, σύμφωνα με τα οριζόμενα στον οικείο ισχύοντα κατά την ημερομηνία της προσχώρησης κανονισμό περί αγροτικής ανάπτυξης, τα ποσοστά αυτά μπορούν να φθάνουν είτε το 55 % κατ' ανώτατο όριο και, σε λιγότερο ευνοημένες περιοχές, το 65 %, είτε τα ποσοστά που ορίζονται στον οικείο ισχύοντα κατά την ημερομηνία της προσχώρησης κανονισμό περί αγροτικής ανάπτυξης, εάν το ποσό αυτό είναι μεγαλύτερο.

(3) Παρέχεται στήριξη για επενδύσεις για τη βελτίωση της μεταποίησης και εμπορίας γεωργικών προϊόντων σύμφωνα με τα οριζόμενα στον οικείο ισχύοντα κατά την ημερομηνία της προσχώρησης κανονισμό περί αγροτικής ανάπτυξης, σε επιχειρήσεις στις οποίες έχει παρασχεθεί μεταβατική περίοδος μετά την προσχώρηση προκειμένου να τηρούν τα στοιχειώδη πρότυπα για το περιβάλλον, την υγιεινή και τις συνθήκες διαβίωσης των ζώων. Στην περίπτωση αυτήν, η επιχείρηση συμμορφώνεται προς τα συναφή πρότυπα έως το πέρας της καθορισμένης μεταβατικής περιόδου ή έως το πέρας της περιόδου επένδυσης, εάν η ημερομηνία αυτή είναι προγενέστερη.

ΤΜΗΜΑ III

ΕΙΔΙΚΗ ΔΙΑΤΑΞΗ ΣΧΕΤΙΚΑ ΜΕ ΤΗΝ ΣΤΗΡΙΞΗ ΓΙΑ ΠΡΟΩΡΗ ΣΥΝΤΑΞΙΟΔΟΤΗΣΗ ΣΤΗ ΒΟΥΛΓΑΡΙΑ

(1) Οι γεωργοί της Βουλγαρίας στους οποίους έχει χορηγηθεί γαλακτοκομική ποσόστωση είναι επιλέξιμοι για το σύστημα πρόωρης συνταξιοδότησης υπό τον όρο ότι η ηλικία τους δεν υπερβαίνει τα 70 έτη κατά τον χρόνο της μεταβίβασης.

(2) Το ποσό στήριξης υπόκειται στα ανώτατα ποσά που καθορίζονται σύμφωνα με τα οριζόμενα στον οικείο ισχύοντα κατά την ημερομηνία της προσχώρησης κανονισμό περί αγροτικής ανάπτυξης και υπολογίζεται ανάλογα με το ύψος της γαλακτοκομικής ποσόστωσης και τη συνολική γεωργική δραστηριότητα που ασκείται στην εκμετάλλευση.

(3) Οι γαλακτοκομικές ποσοστώσεις που έχουν κατανεμηθεί στον εκχωρήσαντα, επιστρέφονται στο εθνικό απόθεμα γαλακτοκομικών ποσοστώσεων χωρίς καταβολή πρόσθετης αντιστάθμισης.

ΤΜΗΜΑ IV

ΕΙΔΙΚΕΣ ΧΡΗΜΑΤΟΟΙΚΟΝΟΜΙΚΕΣ ΔΙΑΤΑΞΕΙΣ ΓΙΑ ΤΗ ΒΟΥΛΓΑΡΙΑ ΚΑΙ ΤΗ ΡΟΥΜΑΝΙΑ ΓΙΑ ΤΑ ΕΤΗ 2007-2013

(1) Για την περίοδο προγραμματισμού 2007-2013 η παρεχόμενη στη Βουλγαρία και στη Ρουμανία στήριξη της Κοινότητας για όλα τα μέτρα αγροτικής ανάπτυξης υλοποιείται σύμφωνα με τις αρχές των άρθρων 31 και 32 του κανονισμού (ΕΚ) αριθ. 1260/1999 του Συμβουλίου της 21ης Ιουνίου 1999, περί γενικών διατάξεων για τα διαρθρωτικά ταμεία [3].

(2) Στις περιοχές του Στόχου 1, η χρηματοδοτική συμβολή της Κοινότητας μπορεί να ανέρχεται είτε στο 85 % για γεωργοπεριβαλλοντικά μέτρα και μέτρα για τις συνθήκες διαβίωσης των ζώων και στο 80 % για άλλα μέτρα είτε στα ποσοστά που ορίζονται στους κανονισμούς περί αγροτικής ανάπτυξης που ισχύουν κατά την ημερομηνία της προσχώρησης, εάν το ποσό αυτό είναι μεγαλύτερο.

[1] ΕΕ C 139, 18.5.2000, σ. 5.

[2] Κανονισμός (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς και για την τροποποίηση των κανονισμών (ΕΟΚ) αριθ. 2019/93, (ΕΚ) αριθ. 1452/2001, (ΕΚ) αριθ. 1453/2001, (ΕΚ) αριθ. 1454/2001, (ΕΚ) αριθ. 1868/94, (ΕΚ) αριθ. 1251/1999, (ΕΚ) αριθ. 1254/1999, (ΕΚ) αριθ. 1673/2000, (ΕΟΚ) αριθ. 2358/71 και (ΕΚ) αριθ. 2529/2001 (ΕΕ L 270, 21.10.2003, σ. 1). Κανονισμός όπως προσαρμόσθηκε με την απόφαση 2004/281/ΕΚ του Συμβουλίου (ΕΕ L 93, 30.3.2004, σ. 1) και όπως τροποποιήθηκε τελευταία με τον κανονισμό (ΕΚ) αριθ. 864/2004 (ΕΕ L 161, 30.4.2004, σ. 48).

[3] ΕΕ L 161, 26.6.1999, σ. 1. Κανονισμός όπως τροποποιήθηκε τελευταία με την Πράξη Προσχώρησης του 2003 (ΕΕ L 236, 23.9.2003, σ. 33).

--------------------------------------------------